**ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ**

**σχετικά με την άσκηση της εξουσίας έκδοσης κατ’ εξουσιοδότηση πράξεων που ανατίθεται στην Επιτροπή σύμφωνα με τον κανονισμό (ΕΕ) αριθ. 70/2012 του Ευρωπαϊκού Κοινοβουλίου και του Συμβουλίου,** **της 18ης Ιανουαρίου 2012, σχετικά με τις στατιστικές καταγραφές των οδικών μεταφορών εμπορευμάτων**

1. **Εισαγωγή**

Το άρθρο 3 παράγραφος 4 του κανονισμού (ΕΕ) αριθ. 70/2012 του Ευρωπαϊκού Κοινοβουλίου και του Συμβουλίου[[1]](#footnote-1) εξουσιοδοτεί την Επιτροπή να εκδίδει, οσάκις απαιτείται, κατ’ εξουσιοδότηση πράξεις, σύμφωνα με το άρθρο 8, με σκοπό:

* την επικαιροποίηση του μέρους 1 του παραρτήματος Ι, μόνο για να λαμβάνονται υπόψη οι οικονομικές και τεχνικές εξελίξεις, εξαιρουμένης κάθε τροποποίησης στον μη υποχρεωτικό χαρακτήρα των απαιτούμενων πληροφοριών·
* την προσαρμογή των παραρτημάτων II έως VII ώστε να λαμβάνονται υπόψη οι οικονομικές και τεχνικές εξελίξεις.

Σύμφωνα με το άρθρο 3 παράγραφος 4 του ίδιου κανονισμού, κατά την άσκηση των εξουσιών της, η Επιτροπή πρέπει να διασφαλίζει ότι καμία κατ’ εξουσιοδότηση πράξη που εκδίδεται δεν επιβάλλει σημαντικές επιπρόσθετες επιβαρύνσεις διοικητικού χαρακτήρα στα κράτη μέλη και στους ερωτώμενους.

1. **Νομική βάση**

Σύμφωνα με το άρθρο 8 παράγραφος 2 του κανονισμού (ΕΕ) 70/2012, η προβλεπόμενη στο άρθρο 3 παράγραφος 4 εξουσία έκδοσης κατ’ εξουσιοδότηση πράξεων ανατίθεται στην Επιτροπή για περίοδο πέντε ετών από τις 23 Φεβρουαρίου 2012. Η εξουσιοδότηση ανανεώνεται σιωπηρά για περιόδους 5 ετών, εκτός αν το Ευρωπαϊκό Κοινοβούλιο ή το Συμβούλιο προβάλλουν αντιρρήσεις για την εν λόγω ανανέωση.

Η Επιτροπή υποβάλλει έκθεση σχετικά με την εξουσία που της έχουν ανατεθεί το αργότερο 9 μήνες πριν από τη λήξη της πενταετούς περιόδου.

Η Επιτροπή υπέβαλε μια πρώτη έκθεση το 2016[[2]](#footnote-2). Η εξουσιοδότηση παρατάθηκε αυτομάτως για άλλα 5 έτη από τον Φεβρουάριο του 2017 έως τον Φεβρουάριο του 2022, δεδομένου ότι το Κοινοβούλιο ή το Συμβούλιο δεν την ανακάλεσαν σύμφωνα με το άρθρο 8 παράγραφος 3.

Η παρούσα έκθεση εκπληρώνει την υποχρέωση της Επιτροπής να καταρτίσει δεύτερη έκθεση σχετικά με την άσκηση της εξουσίας της να εκδίδει κατ’ εξουσιοδότηση πράξεις.

1. **Ασκηση της εξουσιοδότησης**

Η Επιτροπή δεν έχει ακόμη ασκήσει την εξουσία έκδοσης κατ’ εξουσιοδότηση πράξεων που της έχει ανατεθεί με τον κανονισμό (ΕΚ) αριθ. 70/2012.

Η Επιτροπή συζητά τακτικά με τα κράτη μέλη πιθανές βελτιώσεις των στατιστικών σχετικά με τις οδικές εμπορευματικές μεταφορές, στο πλαίσιο των τεχνικών εξελίξεων και των νέων οικονομικών, περιβαλλοντικών και κοινωνικών απαιτήσεων. Η Επιτροπή, μαζί με την ομάδα εμπειρογνωμόνων για τις στατιστικές σχετικά με τις οδικές εμπορευματικές μεταφορές και τη συντονιστική ομάδα για τις στατιστικές σχετικά με τις μεταφορές, εξετάζουν τις δυνατότητες βελτίωσης των στατιστικών σχετικά με τις οδικές εμπορευματικές μεταφορές, λαμβάνοντας παράλληλα υπόψη το δυνητικό κόστος και την επιβάρυνση για τις χώρες και τους ερωτώμενους.

Οι στατιστικές ανάγκες στο πλαίσιο της στρατηγικής για βιώσιμη και έξυπνη κινητικότητα[[3]](#footnote-3) και των πρωτοβουλιών πολιτικής που καθορίζονται στην ανακοίνωση της Επιτροπής σχετικά με την Ευρωπαϊκή Πράσινη Συμφωνία[[4]](#footnote-4) ενδέχεται να απαιτήσουν από την Επιτροπή να εκδώσει κατ’ εξουσιοδότηση πράξεις για την προσαρμογή των προαναφερθέντων παραρτημάτων του κανονισμού (ΕΕ) αριθ. 70/2012 στις οικονομικές και τεχνικές εξελίξεις και για τη βελτίωση της παρακολούθησης των στόχων πολιτικής και των τάσεων.

1. **Συμπεράσματα**

Η Επιτροπή δεν έχει ακόμη ασκήσει την εξουσία έκδοσης κατ’ εξουσιοδότηση πράξεων δυνάμει του κανονισμού (ΕΚ) αριθ. 70/2012.

Η Επιτροπή θεωρεί ότι θα πρέπει να εξακολουθήσει να έχει τις εν λόγω κατ’ εξουσιοδότηση εξουσίες, δεδομένου ότι ενδέχεται να χρειαστεί να εκδίδει κατ’ εξουσιοδότηση πράξεις στο μέλλον προκειμένου να υποστηρίξει τις εξελίξεις στις στατιστικές σχετικά με τις οδικές εμπορευματικές μεταφορές.

1. Κανονισμός (ΕΕ) αριθ. 70/2012 του Ευρωπαϊκού Κοινοβουλίου και του Συμβουλίου, της 18ης Ιανουαρίου 2012, σχετικά με τις στατιστικές καταγραφές των οδικών μεταφορών εμπορευμάτων (ΕΕ L 32 της 3.2.2012, σ. 1). [↑](#footnote-ref-1)
2. Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την άσκηση της αρμοδιότητας για την έκδοση κατ’ εξουσιοδότηση πράξεων που έχει ανατεθεί στην Επιτροπή σύμφωνα με τον κανονισμό (ΕΕ) αριθ. 70/2012, της 18ης Ιανουαρίου 2012, σχετικά με τις στατιστικές καταγραφές των οδικών μεταφορών εμπορευμάτων [COM(2016) 562 final της 12.9.2016]. [↑](#footnote-ref-2)
3. COM(2020) 789 final. [↑](#footnote-ref-3)
4. COM(2019) 640 final. [↑](#footnote-ref-4)